Komisjoni otsus,

4. märts 2004,

millega kiidetakse nõukogu direktiivi 64/432/EMÜ raames heaks testid veiste brutselloosi antikehade avastamiseks

(teatavaks tehtud numbri K(2004) 654 all)

(EMPs kohaldatav tekst)

(2004/226/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, [1] eriti selle artikli 6 lõike 2 punkti b,

ning arvestades järgmist:

(1) Komisjoni 18. aprilli 2000. aasta otsust 2000/330/EÜ, millega kiidetakse nõukogu direktiivi 64/432/EMÜ alusel heaks veiste brutselloosi antikehade avastamise testid, [2] on oluliselt muudetud. [3] Nimetatud direktiiv tuleks selguse ja otstarbekuse huvides kodifitseerida.

(2) Seoses veiste brutselloosiga peavad ühendusesiseseks kaubanduseks ette nähtud veised pärinema ametlikult brutselloosivabast põllumajandusettevõttest ning lisaks sellele tuleb neid 30 päeva jooksul pärast lähetamist kontrollida kas seerumi aglutinatsiooni testi või mõne muu testiga, mis on pärast vastava protokolli vastuvõtmist toiduahela ja loomatervishoiu alalise komitee menetluses heaks kiidetud.

(3) Vastavalt direktiivi 64/432/EMÜ artiklile 16 uuendab ja vajaduse korral muudab komisjon artiklis 17 sätestatud korras ja tervishoiu veterinaarmeetmete teaduskomitee arvamuse alusel B, C ja D lisa (II peatükk), et kohandada neid teaduse edusammudega.

(4) Komisjon on saanud loomade tervishoiu ja heaolu teaduskomitee lõpparuande direktiivi 64/432/EMÜ tehniliste lisade muutmisest tuberkuloosi, brutselloosi ja veiste ensootilise leukoosi osas teaduse arengu arvessevõtmiseks. [4]

(5) Teaduskomitee soovitas selles aruandes veiste brutselloosi antikehade avastamiseks ELISA teste, komplemendi sidumise teste, puhverdatud brutsella antigeeni teste, mis viiakse muu hulgas läbi üksikutelt veistelt võetud vereproovidega. Soovitatud menetlused on kooskõlas rahvusvaheliselt tunnustatud standarditega, mis on kehtestatud rahvusvahelise episootiaameti (OIE) diagnostiliste testide ja vaktsiinide standardite käsiraamatu "Manual of standards for diagnostic tests and vaccines" kolmanda väljaandega (1996).

(6) OIE avaldas augustis 2001 nimetatud käsiraamatu neljanda väljaande (2000), mis sisaldab teatavaid muudatusi brutselloosi testi kirjelduses.

(7) Seetõttu oli vaja muuta direktiivi 64/432/EMÜ C lisa, et sätestada järelevalve ja kauplemise suhtes ühenduses kohaldatav katsemenetlus, milles järgitakse võimalikult IOE standardeid, kuid milles võetakse samuti arvesse teaduskomitee ja nende liikmesriikide riiklike tugilaborite arvamusi, kes teevad koostööd brutselloosi riiklike tugilaborite Euroopa Ühenduse võrgustikus.

(8) Oleks asjakohane kiita sertifitseerimise eesmärgil heaks ELISA testide, komplemendi sidumise testide ja puhverdatud brutsella antigeeni testidega saadud tulemused, juhul kui testid on läbi viidud vastavalt heakskiidetud menetlusele üksikutelt identifitseeritud veistelt võetud vereproovidega 30 päeva enne testitud loomade ühendusesiseseks kaubanduseks sertifitseerimist.

(9) Seetõttu tuleks heaks kiita direktiivi 64/432/EMÜ artiklile 16 vastavalt tehnilise D lisa (II peatükk) uuendamiseni teaduskomitee aruandes nimetatud ELISA testid ning selle direktiivi C lisas nimetatud komplemendi sidumise testid ja puhverdatud brutsella antigeeni testid brutselloosi testimiseks sertifitseerimise eesmärgil nagu artikli 6 lõike 2 punktis b ja F lisa näidise 1 veterinaartõendis sätestatud.

(10) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Sertifitseerimise eesmärgil kiidetakse heaks direktiivi 64/432/EMÜ C lisa sätetele vastavalt läbiviidud komplemendi sidumise test, puhverdatud brutsella antigeeni testid ja ELISA testid.

Artikkel 2

Kui direktiivi 64/432/EMÜ artikli 6 lõike 2 punktis b osutatud eesmärgil kasutatakse käesoleva otsuse artiklis 1 osutatud testi, märgitakse test direktiivi 64/432/EMÜ F lisa näidise 1 (veterinaarsertifikaat) A osa punkti 3 teises taandes ja punktis 5 olevate tabelite veergu "Test".

Artikkel 3

Otsus 2000/330/EÜ tunnistatakse kehtetuks.

Viiteid kehtetuks tunnistatud otsusele käsitatakse viidetena käesolevale otsusele ja neid tuleks lugeda vastavalt II lisas esitatud vastavustabelile.

Artikkel 4

Käesolev otsus on adresseeritud liikmesriikidele.

Brüssel, 4. märts 2004

Komisjoni nimel

komisjoni liige

David Byrne

[1] EÜT 121, 29.7.1964, lk 1977/64. Direktiivi on viimati muudetud määrusega (EÜ) nr 21/2004 (ELT L 5, 9.1.2004, lk 8).

[2] EÜT L 114, 13.5.2000, lk 37. Otsust on viimati muudetud määrusega (EÜ) nr 535/2002 (EÜT L 80, 23.3.2002, lk 22).

[3] Vt I lisa.

[4] Dokument SANCO/B3/R10/1999.

--------------------------------------------------

I LISA

Kehtetuks tunnistatud otsused ja nende muudatused

Komisjoni otsus 2000/330/EÜ | (EÜT L 114, 13.5.2000, lk 37) |

Komisjoni määrus (EÜ) nr 535/2002 (üksnes artikkel 2) | (EÜT L 80, 23.3.2002, lk 22) |

--------------------------------------------------

II LISA

Vastavustabel

Otsus 2000/330/EÜ | Käesolev otsus |

Artiklid 1 ja 2 | Artiklid 1 ja 2 |

– | Artikkel 3 |

Artikkel 3 | Artikkel 4 |

– | I lisa |

– | II lisa |

--------------------------------------------------